**Aripi de ecou**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Noi am rămas mereu copii

Nu te mai ştiu , nu mă mai ştii

De-atunci.

Ne-am mai schimbat într-adevăr,

Din muguri verzi în flori de măr

Şi-n stânci

În primăverile prea reci

Eu te rugam să nu mai pleci

nicicând

Şi te zăream printr-un halou

Cu aripi albe de ecou

Şi vânt

Acum oraşul mi-e străin

Şi cad toţi crinii din senin

Uşor

Şi cred că punţile prin timp

Sunt paşii noştri pe nisip

Când dor

O pasăre din lumea ta

Îşi face cuib în mâna mea

Şi-apoi,

Se mistuie prin flori de tei

Şi ia cu dânsa anii mei

Şi-ai tăi

Se sparg clepsidre peste noi

Şi-un drum ne duce înapoi

Mereu,

Nu te mai ştiu, nu mă mai ştii

Dar am rămas nişte copii

Şi tu,

Şi eu